***ELEMENTI, KRITERIJI I OBLICI VREDNOVANJA I OCJENJIVANJA U NASTAVI GEOGRAFIJE***

OŠ Matka Laginje 1. rujna 2022.

Laginjina 13, Zagreb

Učiteljica: Anamarija Končić

Ocjenjivanje i vrednovanje usklađeno je s aktualnim Pravilnikom o načinima, postupcima i elementima vrednovanja učenika u osnovnoj i srednjoj školi.

U nastavi Geografije ocjenama od 1-5 vrednuju se sljedeći ***ELEMENTI***:

1. ***Geografska znanja***: ovim se elementom vrednuje usvojenost znanja o geografskim sadržajima. Vrednuje se poznavanje i primjena geografskih pojmova i procesa te razina usvojenosti znanja. Pri usmenoj provjeri se vrednuje točnost i kvaliteta odgovara, reakcija na postavljeno pitanje i samostalnost pri odgovoru.
2. ***Geografske vještine***: ovim se elementom vrednuju grafičke, statističke, matematičke i orijentacijske vještine. Vrednuju se praktične vještine (orijentacija u prostoru, izrada grafičkih prikaza, tematskih karata, dijagrama, plakata…) i kognitivne vještine (analiza grafičkih prikaza, sposobnost samostalnog izvođenja zaključaka pri analizi geografskih problema te povezivanje naučenog sa životnom praksom).
3. ***Kartografska pismenost***: ovim se elementom vrednuje poznavanje elemenata i sadržaja geografskih karata i njihova uporaba-orijentacija na geografskoj karti, čitanje i interpretacija sadržaja karata, pravilno pisanje geografskih imena…

U nastavi Geografije opisno se vrednuju i ostali elementi:

* Redovitost donošenja i korištenja pribora
* Redovitost, točnost i urednost rješavanja radne bilježnice
* Redovitost i točnost pisanja domaće zadaće
* Aktivno sudjelovanje u nastavnim oblicima rada
* Odnos prema radu, suradnja s vršnjacima i učiteljicom
* Drugi elementi proizašli iz ostvarivanja odgojno-obrazovnih ishoda

***KRITERIJI*** *OCJENJIVANJA*

|  |  |  |  |
| --- | --- | --- | --- |
|  | GEOGRAFSKA ZNANJA | GEOGRAFSKE VJEŠTINE | KARTOGRAFSKA PISMENOST |
| ODLIČAN | * Učenik bez pomoći učitelja brzo, točno, opširno, logično i argumentirano odgovara na postavljena pitanja. * U potpunosti razumije nastavne sadržaje. * Posjeduje iznadprosječna znanja. | * Učenik bez pomoći učitelja i samostalno izvodi zaključke i uočava uzročno-posljedične veze, geografske pojave i procese, proširuje ih vlastitim iskustvom i primjenjuje u životnim situacijama. * Izrazito uspješno analizira kartografske, grafičke i slikovne priloge i samostalno donosi zaključke. * Posjeduje iznadprosječne sposobnosti i vještine. | * Učenik bez pomoći učitelja izrazito uspješno koristi geografsku kartu u nastavi u učionici ili pri orijentaciji na terenu. * Izuzetno uspješno i logično povezuje nastavne sadržaje sa elementima karte. * Izuzetno uspješno i precizno ucrtava geografske objekte na slijepoj karti |
| VRLO DOBAR | * Učenik sporije, ali točno, logično i uglavnom argumentirano odgovara na postavljena pitanja. * Razumije nastavne sadržaje i uspješno primjenjuje stečena znanja uz eventualno postavljanje potpitanja. * Gotovo uvijek primjenjuje geografska znanja. | * Učenik uglavnom samostalno izvodi zaključke i razumije geografske pojmove i procese i uočava uzročno-posljedične veze. * Uglavnom uspješno analizira kartografske, grafičke i slikovne priloge i donosi zaključke povremeno uz pomoć učitelja. * Gotovo uvijek primjenjuje geografske sposobnosti i vještine. | * Učenik uglavnom točno uočava geografske sadržaje na geografskoj karti i koristi je u nastavi. * Uspješno i logično povezuje nastavne sadržaje sa elementima karte. * Uspješno i precizno ucrtava geografske objekte na slijepoj karti |
| DOBAR | * Učenik uz pomoć učitelja polagano i uglavnom točno odgovara na postavljena pitanja. * Uglavnom razumije nastavne sadržaje i djelomično primjenjuje stečena znanja. * Ponekad je nespreman iskazati geografska znanja. | * Učenik uz pomoć učitelja izvodi zaključke i prosječno razumije geografske pojmove i procese. Uz vođenje je sposoban uočiti uzročno-posljedične veze. * Nepotpuno i uz pomoć učitelja analizira kartografske,grafičke i slikovne priloge te prosječno donosi zaključke. | * Učenik djelomično uočava geografske sadržaje na geografskoj karti. * Geografsku kartu koristi u nastavi uz vođenje i pomoć i prosječno se orijentira u prostoru. * Uz vođenje povezuje nastavne sadržaje sa elementima karte. * Ucrtavanje na slijepu kartu je manje preciznosti. |
| DOVOLJAN | * Učenik uz pomoć učitelja djelomično i površno odgovara na pitanja. * Ne razumije u potpunosti nastavne sadržaje i otežano primjenjuje stečena znanja. * Ponekad ne pokazuje volju i želju za stjecanjem geografskih znanja. | * Učenik uz znatnu pomoć učitelja na jednostavan način nabraja i opisuje pojmove i procese i uočava uzročno-posljedične veze. * S pogreškama analizira kartografske, grafičke i slikovne priloge te nesamostalno donosi zaključke. * Ponekad ne pokazuje volju i želju za stjecanjem sposobnosti i vještina. | * Učenik uz znatnu pomoć učitelja površno uočava geografske sadržaje na geografskoj karti. * Koristi geografsku kartu uz pomoć učitelja, slabo se orijentira u prostoru. * Uz vođenje povezuje nastavne sadržaje sa elementima karte. * Ucrtavanje na slijepu kartu je neprecizno. |
| NEDOVOLJAN | * Učenik ne odgovara na postavljena pitanja i nije usvojio ključne pojmove. * Ne razumije i ne primjenjuje geografska znanja u svakodnevnom životu. * Ne pokazuje volju i želju za stjecanjem geografskih znanja | * Učenik uz veliku pomoć učitelja nepotpuno i nesuvislo opisuje geografske pojmove i procese. * Niti uz pomoć učitelja ne uočava i ne razumije uzročno-posljedične veze. * Pogrešno i nesuvislo analizira kartografske, grafičke i slikovne priloge te donosi nelogične zaključke bez razumijevanja. * Ne pokazuje volju i želju za stjecanjem sposobnosti i vještina. | * Učenik pogrešno uočava i ne prepoznaje geografske sadržaje na geografskoj karti. * Ne koristi se geografskom kartom i ne orijentira se u prostoru. * Ucrtavanje na slijepu kartu je netočno. |

***OBLICI*** *VREDNOVANJA I OCJENJIVANJA*

*USMENE PROVJERE*

* Usmeno provjeravanje se može provoditi na svakom nastavnome satu bez obveze najave.
* U nastavnom procesu se potiče aktivno sudjelovanje u različitim oblicima rada kojima učenici mogu usmeno pokazati stečena geografska znanja. Takva aktivnost se kontinuirano prati i formativno vrednuje za učenje.
* Usmenim provjerama će se sumativno vrednovati stečena znanja, vještine i kartografska pismenost kada se učenik javi za odgovaranje ili bude prozvan. U trenutku usmene provjere će se provjeravati usvojenost znanja i vještina onih nastavnih sadržaja koji su do tada na nastavi obrađeni i uvježbani.

*PISANE PROVJERE*

* Učenici će tijekom nastavne godine pisati 4-6 pisanih provjera. Pisane provjere će trajati cijeli školski sat i uvijek će biti najavljene. Datumi pisanja pisanih provjera bit će upisani u razrednu knjigu eDnevnika najkasnije 14 dana prije termina pisanja.
* Pisanim provjerama će se provjeravati stečena znanja, vještine i kartografska pismenost dijela odgojno-obrazovnih ishoda koji su obrađeni i uvježbani.
* Ukoliko učenik neće biti prisutan na satu najavljene pisane provjere, dužan je pisati pisanu provjeru na prvom sljedećem satu Geografije na koji dođe kako bi se tijekom nastavne godine pisano provjerila ostvarenost svih predviđenih odgojno-obrazovnih ishoda.
* U pisanim provjerama će se vrednovati sva tri elementa vrednovanja. Ako je u pisanoj provjeri srednja ocjena tri elementa vrednovanja manja od 1.5 učenik će ispravljati ocjenu usmenom provjerom koja će mu biti najavljena.

Ocjene iz pisanih provjera prema postotku ostvarenih bodova:

|  |  |
| --- | --- |
| Ostvareni postotak | Ocjena |
| 0-49 | 1 |
| 50-62 | 2 |
| 63-75 | 3 |
| 76-88 | 4 |
| 89-100 | 5 |

*PROJEKTNI ZADACI, ISTRAŽIVAČKI ZADACI, REFERATI, DOMAĆE ZADAĆE, RADNE BILJEŽNICE*

* Učenici će tijekom nastavne godine izrađivati projektne i istraživačke zadatke, referate i projekcije.

Takvi zadaci će biti ocjenjivani ocjenama u različitim elementima ocjenjivanja (geografska znanja, geografske vještine i istraživanje, kartografska pismenost) ovisno o sadržaju i načinu pristupanja zadacima.

Učenici će u uputama za izradu projektnih i istraživačkih zadataka ili referata biti upoznati sa elementima i kriterijima ocjenjivanja: Vrednovat će se točnost i količina podataka, korištenje novih vjerodostojnih informacija i podataka o zadanoj temi, prilozi i povezanost teksta s prilozima (fotografijama, dijagramima, tematskim kartama…), logičko i argumentirano izvođenje zaključaka, uočavanje i opisivanje uzročno-posljedičnih veza, urednost, poštivanje dogovorenih pravila za izradu referata, sposobnost izdvajanja bitnih sadržaja i korištenje prije stečenih znanja i vještina, vještina izlaganja geografskih sadržaja uz korištenje geografske karte i ostalih priloga.

Pri izradi zadataka za učeničku mapu učenici će dobivati upute za izradu i biti upoznati s elementima i kriterijima vrednovanja.

* Učenici trebaju tijekom nastavne godine redovito rješavati zadatke u radnoj bilježnici i zadatke za domaću zadaću. Takvi zadaci mogu biti provjeravani i vrednovani.

*VREDNOVANJE UČENIKA S TEŠKOĆAMA U RAZVOJU*

* *redoviti program uz individualizirane postupke*
* *redoviti program uz prilagodbu sadržaja i individualizirane postupke*
* Učenicima koji polaze nastavu uz prilagodbu i/ili individualizirane postupke će u njihovim godišnjim planovima biti navedene posebnosti pri vrednovanju i zaključivanju ocjena usklađene s poteškoćama koje su navedene u dokumentaciji potrebnoj za propisivanje takvoga oblika školovanja.

*ZAKLJUČNA OCJENA IZ GEOGRAFIJE*

* Zaključna ocjena iz Geografije ne mora proizlaziti iz aritmetičke sredine upisanih brojčanih ocjena iako će aritmetička sredina biti polazište pri zaključivanju.
* Uz aritmetičku sredinu brojčanih ocjena uzimat će se u obzir pri zaključivanju i opisne bilješke o odnosu prema radu, sudjelovanje u nastavnim oblicima rada, redovitost u donošenju pribora i pisanju zadaća i drugi elementi navedeni u ovom dokumentu.